

**Cynllun Cydweithio Ysgolion Cynradd Môn 2014**

**Arweiniad ar gyfer datblygu**

Mae cynllun Teuluoedd Ysgolion Cynradd Môn bellach yn bodoli ers ychydig dros chwe mis. Yn ystod y cyfnod hwnnw, mae camau breision wedi eu cymryd i gryfhau’r cydweithio a’r berthynas o fewn y saith Teulu, gyda llawer iawn o waith cychwynnol penigamp wedi ei gwblhau ar bob lefel, gweithgaredd sydd i’w ganmol yn fawr.

Fodd bynnag, mae’n amserol i ystyried datblygu gwell strwythur i’r cydweithio i sicrhau ein bod yn gwireddu’r potensial aruthrol sydd yn bodoli i wella’r gwasanaeth addysg a’r ddarpariaeth i blant Ynys Môn. Mae’n briodol i ni felly gymryd cam yn ôl ac edrych yn fanwl ar ein strwythurau fel ein bod yn gallu gosod cyfeiriad ar gyfer y dyfodol, cyfeiriad fydd yn arwain i wella ansawdd addysg a chodi safonau ymhellach yn yr Awdurdod. Dyna yw amcan yr arweiniad byr hwn.

Mae’n ymddangos yn fwyfwy amlwg mai'r llwybr y mae Môn wedi ei ddewis fydd y model gaiff ei argymell gan Lywodraeth Cymru maes o law. Mae yna beilota y cynllun “Ysgolion Blaengar ac Ysgolion sy’n Datblygu”, ond mae nifer yr ysgolion sydd ynghlwm â’r cynllun hwn yn gyfyngedig iawn. Os yw safonau o fewn cyfundrefn addysg Cymru yn mynd i wella, dim ond trwy ledaenu arferion da ymysg ein gilydd ar raddfa eang y gall hynny ddigwydd. Mae'r egin gynllun ym Môn yn barod yn arddangos arwyddion fod cydweithio strwythuredig yn gallu arwain at well dealltwriaeth o’r ddarpariaeth ac fe fydd y broses honno yn esgor ar gyfleoedd i gydweithio pellach a chodi safonau.

**Cefndir**

Mae adroddiad dylanwadol McKinsey, ‘How the world’s most improved school systems keep getting better’, yn allweddol i’r oll yr ydym yn ceisio ei gyflawni yma. Yn fyr, mae’r adroddiad yn tynnu tystiolaeth o tua ugain system addysg sydd wedi dangos gwellhad sylweddol yn ystod y ddegawd ddiwethaf. Mae’r ymchwil wedi esgor ar adnabod elfennau allweddol yn y broses o gryfhau a gwella unrhyw system addysg. Gellir crynhoi’r prif ganfyddiadau dan wyth pennawd:

1. Gall unrhyw system addysg wella, o ble bynnag y mae’n cychwyn.
2. Nid oes digon o sylw yn cael ei roddi i brosesau addysgu yn ein cyfundrefnau presennol.
3. Mae angen edrych ar systemau yn fanwl a gwrthrychol ac yna ymyrryd i wella.
4. Mae sut y mae gwneud newidiadau yn bwysicach na pam fod angen gwneud y newidiadau hynny.
5. Mae yna chwech agwedd sy’n ymddangos ymhob esiampl o systemau sydd wedi datblygu - gwella sgiliau dysgu athrawon a sgiliau rheoli penaethiaid, asesu dysgwyr yn effeithiol, gwella systemau data, mireinio polisïau, adolygu safonau a chwricwlwm a chydnabod perfformiad staff.
6. Mae systemau llwyddiannus y datganoli cyfrifoldebau i ddwylo penaethiaid ac athrawon.
7. Mae addysgwyr yn manteisio ar y cyfleoedd i newid er gwell.
8. Mae arweinwyr ym myd addysg, ar bob lefel, yn gyson ac yn parhau yn eu lle am gyfnodau estynedig.

Nid yw pob un o’r uchod yn llwyr berthnasol i’n sefyllfa ni, ond mae yna elfennau y dylem yn sicr roddi sylw iddynt.

**Ystyriaethau amserol**

* Mae yna ymrwymiad cynyddol i’r Teuluoedd a’r gwerthoedd sydd ynghlwm i’r fenter. Daw adroddiadau cadarnhaol bellach o gyfeiriad y mwyafrif o benaethiaid ac mae hynny’n galonogol dros ben. Yn gyffredinol, mae gwaith y Teuluoedd yn mynd rhagddo’n dda, er bod ambell deulu yn naturiol yn gweithredu a datblygu ynghynt nag eraill. Mae hyn i’w ddisgwyl.
* Yn ystod y misoedd cyntaf mae tystiolaeth fod yna graffu wedi bod ar weithdrefnau'r gwahanol ysgolion o fewn y Teuluoedd. Erbyn hyn, mae aelodau’r mwyafrif o’r Teuluoedd yn adnabod ysgolion ei gilydd yn dda iawn.
* Erys peth dryswch o hyd rhwng rôl y Dalgylch a rôl y Teuluoedd; yn gyffredinol, mae’r dalgylchoedd yn *gyfarfodydd busnes* a’r Teuluoedd yn *gyfundrefn ddatblygu*. Bydd angen diffinio ymhellach beth yw rôl y Dalgylch o fewn y gyfundrefn newydd maes o law.
* Mae enghreifftiau o lawer o rannu arfer da ar draws y Sir. Fodd bynnag, mae angen ehangu hyn yn strwythuredig ar draws pob teulu a gosod nodau a disgwyliadau clir ar gyfer y dyfodol.
* Mae’r ffiniau wedi dod i lawr rhwng sawl ysgol a’r penaethiaid wedi dod i adnabod ei gilydd yn llawer gwell - mae lle cryf i gredu fod penaethiaid wedi dod yn fwy agored gyda'i gilydd ac yn barotach o lawer i gydweithio.
* Gwelir tystiolaeth fod y cydweithio wedi dechrau ymledu y tu hwnt i gorff y penaethiaid a bellach yn nwylo athrawon a chymorthyddion hefyd. Mae perchnogaeth holl staff yr ysgolion yn hanfodol i lwyddiant y cynllun cydweithio hwn. Gellir mesur llwyddiant y cynllun pan fydd cydweithio a rhannu yn digwydd rhwng y gweithlu cyfan ac effaith hynny i’w ganfod yn ansawdd profiadau ein disgyblion.

**Cylch Gorchwyl Teuluoedd Ysgolion Môn**

**STRWYTHUR Y CYNLLUN ‘GWEITHIO YSGOL I YSGOL’**

* Bydd y Teuluoedd Ysgolion Môn yn rhan greiddiol ac annatod o gyfundrefn addysg y Sir. Gweinyddir y drefn deuluol ar gyfer ystod eang o weithgareddau. Bydd y Teuluoedd yn sefydlog ac yn ethol aelod, saith i gyd, i eistedd ar y Grŵp Strategol Addysg ochr yn ochr â’r cynrychiolwyr Dalgylchol, pump ohonynt. Mae creu is-grwpiau o fewn y Teulu neu grwpiau llai rhwng penaethiaid a’i gilydd yn gwbl briodol, ond mae’r saith teulu swyddogol yn tra arglwyddiaethu ar bob partneriaeth arall. Yr Awdurdod sydd yn penderfynu aelodaeth a strwythur y Teuluoedd. Os oes rheswm dilys, anorchfygol, pam na all ysgol berthyn i Deulu penodol, trafodaeth gyda’r Awdurdod fydd yn arwain i unrhyw newid mewn aelodaeth.

**CYFATHREBU**

* Bydd pob Teulu yn enwebu pwynt cyswllt i alw cyfarfodydd y Teulu a chofnodi’r trafodaethau. Bydd y person yma yn rhannu’r adroddiadau hynny ar wefan Addysg Môn. Byddai’n hollol briodol i Deuluoedd unigol ystyried penodi cadeirydd a chofnodydd/ysgrifennydd ar gyfer y gwaith. Dylid hysbysu’r Awdurdod yn rheoliad pwy yw’r person/personau hyn fel bod modd cysylltu â phob Teulu unigol yn ôl y gofyn.

**RHAGLEN WAITH**

* Mae’n ddisgwyliedig y bydd pob Teulu yn creu rhyw fath o gynllun datblygu syml yn flynyddol, a hynny ar gyfer dechrau’r flwyddyn academaidd, cynllun fydd yn amlinellu eu bwriadau ar gyfer gweithgareddau’r flwyddyn. Bydd y rhaglen waith hon yn rhestru ac yn egluro sut y bydd y grŵp Teulu yn bwriadu ymdrin â’r holl elfennau sydd yn yr arweiniad hwn a sut y byddant yn cynnwys holl aelodau gweithlu ysgolion cynradd yr Awdurdod. Bydd yn adlewyrchu'r rhyddid sydd gan y Teuluoedd i ddilyn eu trywydd eu hunain ac yn adlewyrchu’r atebolrwydd cytunedig sydd ynghlwm i’r gyfundrefn.

**CRAFFU AR SAFONAU TRWY DDATA**

* Bydd penaethiaid ac uwch reolwyr yn manteisio ar gyfleoedd i graffu yn fanwl ar ddata craidd ysgolion ei gilydd. Awgrymir yn gryf y dylai aelodau pob Teulu edrych ar ddata ei gilydd yn fanwl cyn Ymweliad 1 yn yr Hydref. Gall y Teuluoedd unigol ddewis y dull mwyaf addas i wneud hyn wrth gwrs e.e. gallai partneriaid ystyried ysgrifennu a chyflwyno adroddiadau byr yn seiliedig ar ganfyddiadau edrych ar ddata gan adnabod cryfderau a gwendidau ac awgrymu cyfeiriad datblygu i’w gilydd mewn grwpiau llai, neu efallai edrych ar ddata ysgolion y teulu gyda’i gilydd a chynnal trafodaeth lafar. Dylai’r Teuluoedd roddi sylw priodol i chwarteli ysgolion ei gilydd.

**TRAFOD CGY a CHA**

* O dan y drefn hon, mae’n ddisgwyliedig i benaethiaid a thimau rheoli edrych ar Gynlluniau Gwella Ysgol a Chynlluniau Hunan Arfarnu ei gilydd a thrafod eu cynnwys. Bydd hyn yn arwain i ddatblygu perthynas gydweithredol ddatblygol ble y gall ysgol gynorthwyo ysgol trwy gynnig par o lygaid newydd i edrych ar gynlluniau o’r tu allan, a datblygu i fod yn gyfeillion beirniadol a chynhaliol.

**RHANNU CYNLLUNIAU GWAITH**

* Mae’n briodol i Deuluoedd ysgolion roddi sylw i gynlluniau addysgol ei gilydd a rhoddi ffocws ar feysydd arbennig yn ôl y gofyn. Rhydd hyn y cyfle i ddysgu oddi wrth ei gilydd a chynnig cyfle i leihau gwaith trwy rannu. Byddai’n briodol i Deuluoedd greu is-grwpiau ar gyfer hyn.

**CYNNWYS STAFF A THREFNIADAU HMS**

* Mae’n allweddol, bwysig fod yna berthynas dda yn cael ei feithrin rhwng staff dysgu ac atodol y gwahanol ysgolion oddi fewn i Deulu. Dylid trefnu fod yna gyfleoedd, pan mae’n bosibl ac yn briodol, i staff ddod at ei gilydd i drafod neu i wneud tasgau penodol. Byddai’n fanteisiol pe byddai holl ysgolion y sir yn cytuno i neilltuo un neu ddau o’r pum niwrnod HMS ar gyfer hwyluso cydweithio. Dylai’r Teuluoedd geisio cyfleoedd i gynnig sesiynau i rannu arbenigedd neu i drefnu cyrsiau i’r Teulu, neu i Deuluoedd eraill, pan fo’n briodol.

**CRAFFU AR WAITH**

* Dylid hefyd greu cyfleoedd i edrych yn wrthrychol ar waith plant yn yr holl ysgolion o fewn y Teuluoedd a chymharu cynnwys a safon - bydd hyn yn esgor ar gyfleoedd i ofyn cwestiynau am ddulliau dysgu a chynnwys cwricwlwm. Dylid arfogi’r athrawon gyda’r cwestiynau iawn i’w gofyn i wneud y gwaith yma. Byddai’n briodol i’r Awdurdod gynnig pecyn o gwestiynau priodol i’w defnyddio i’r pwrpas hwn ac efallai arweiniad ar elfennau gwahanol megis gwerthuso Cynlluniau Gwella Ysgol neu Gynlluniau Hunan Arfarnu, gwerthuso rôl y Cyngor Ysgol a.y.b. ar y cyd. Byddai’n briodol i’r Teuluoedd gyflwyno ceisiadau am arweiniad o’r fath i swyddogion yr Awdurdod, yn dilyn trafodaethau.

**ARSYLWI GWERSI**

* Gydag amser, dylid ystyried hwyluso cyfleoedd i staff arsylwi gwersi yn ysgolion ei gilydd. Bydd hyn yn fodd priodol i ledaenu arferion dysgu grymus ac effeithiol.

**RHANNU ARBENIGEDD**

* Dylai pob Teulu greu rhestr o arferion da yn ein hysgolion ymhob maes yn y cwricwlwm a gosod y rhestr honno ar wefan Addysg Môn fel bod modd i ysgolion sy’n chwilio am wybodaeth arbenigol, neu esiampl o arferion da i’w hefelychu, yn gallu gwneud hynny heb orfod chwilio yn galed. Mae yna drysorfa o arferion da yn bodoli yn ein hysgolion ac mae yna barodrwydd mawr i’w rhannu.

**CYFATHREBU A GWASGARU GWYBODAETH**

* Gwefan Addysg Môn fydd prif gyfrwng cyfathrebu Teuluoedd ysgolion Môn. Bydd pob Teulu yn cyfrannu i’r wefan yn rheolaidd trwy ddarparu mynediad i eraill i gofnodion eu cyfarfodydd, canlyniadau a’u trafodaethau ac adroddiadau rheolaidd o’u gweithgareddau a chynlluniau datblygu ar gyfer y dyfodol.

**CYRSIAU A PHROSIECTAU**

* Pan fo’n briodol, trefnir cyrsiau sirol ar lefel Teuluoedd neu grwpiau o Deuluoedd. Pan fydd gofyn am gydweithio ar dasgau neu brosiectau, gwneir hynny trwy’r Teuluoedd.

**MONITRO**

* Bydd yn briodol i’r Awdurdod, trwy weithdrefnau GwE, edrych ar ddeilliannau gwaith y Teuluoedd maes o law fel rhan o system monitro a chefnogi ysgolion.

**RHEOLAETH A PHERCHNOGAETH**

* Mae rheolaeth gweithgareddau'r Teulu yn nwylo’r penaethiaid ond mae’n briodol i bob ysgol o fewn Teulu adnabod staff fyddai’n hybu cydweithio a hwyluso gweithgaredd ar lefel ysgol i ysgol gyda’r pennaeth.

**RHANNU**

* Dylai’r Teuluoedd rannu polisïau, neu gynnig polisïau newydd neu ddiwygiedig i sylw aelodau o deuluoedd eraill i hwyluso ac ysgafnhau baich unigolion.